**Az emberi erőforrások minisztere**

**…/2020. (…) EMMI rendelete**

**az emberi erőforrások minisztere által adományozható elismerésekről szóló**

**26/2016. (IX. 8.) EMMI rendeletnek az „A Magyar Klasszikus Zene Ifjú Nagykövete” cím megalapításával összefüggő módosításáról**

Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (6) bekezdésében kapott felhatalmazás alapján, a Kormány tagjainak feladat- és hatásköréről szóló 94/2018. (V. 22.) Korm. rendelet 92. § (1) bekezdés 7. pontjában meghatározott feladatkörömben eljárva a következőket rendelem el:

**1. §**

Az emberi erőforrások minisztere által adományozható elismerésekről szóló 26/2016. (IX. 8.) EMMI rendelet (a továbbiakban: R.) 2. § (6) bekezdése a következő 4. ponttal egészül ki:

*(A miniszter által adományozandó egyéb kulturális díjak a kulturális ágazatban a következők:)*

„4. A Magyar Klasszikus Zene Ifjú Nagykövete cím.”

**2. §**

Az R. *1. melléklete* az *1. melléklet* szerint módosul.

**3. §**

Az R. 5. § (1) bekezdésében a „valamint a Művészeti életpálya elismerést” szövegrész helyébe az „a Művészeti életpálya elismerést, valamint az „A Magyar Klasszikus Zene Ifjú Nagykövete” címet” szöveg lép.

**4. §**

Ez a rendelet a kihirdetését követő napon lép hatályba.

Prof. Dr. Kásler Miklós

 emberi erőforrások minisztere

*1. melléklet a …/2020. (…. …..) EMMI rendelethez*

1. Az R. *1. melléklet* II. Fejezete a következő 30/A. ponttal egészül ki:

„30/A. A Magyar Klasszikus Zene Ifjú Nagykövete cím

30/A.1. A cím a magyar klasszikus zene megismertetését és terjesztését szolgáló kimagasló zeneművészeti teljesítmény elismeréseként, húsz évnél fiatalabb természetes személyek részére adományozható.

30/A.2. A cím adományozására az adományozó döntése alapján évente legfeljebb két alkalommal kerül sor. A cím adományozásának időpontját a miniszter határozza meg.

30/A.3. A címből évente legfeljebb kettő adományozható. A cím három évig viselhető és a miniszter döntése alapján egy alkalommal, legfeljebb további két évvel – a huszadik életév betöltése esetén is – meghosszabbítható.

30/A.4. A cím viselője adományozást igazoló oklevelet kap.”